Beasaingo udaletxea

Beasaingo udaletxea Gipuzkoako Goierri eskualdeko Beasain udalerriko udaletxea da, 1924. urtean eraikia. Beasaingo Alde Zaharrean dago, eta Loinazko San Martin plazako hego-ekialdea hartzen duen eraikina da. Plaza osoa ere 1924. urtean eraikia da, eta egungo udaletxea aurreko udaletxea zegoen orube berean eraiki zuten; lehenago, Aranberri baserria egon zen leku horretan. Udaletxeak bi solairu ditu, eta harlanduz, adreiluz eta zementuz egina da. Ohiko aurrealde arkuduna du, baina xehetasun berriak ere ageri ditu ingurune osoarekiko. Ertzean dagoen dorrea —erlojuarentzat eraikia— da deigarriena, adreiluz eraikia izanik. Nahiz eta XX. mendean eraikia izan, Gipuzkoan XVI. mendean hain arrakasta handia izan zuen mudejar estiloa gogorarazten du. Beasaingo Udalaren hainbat areto eta bulego dauzka, eta eraikinaren arkupean dago Beasaingo Udal Liburutegia. Iruditegia Erreferentziak Kanpo estekak Beasaingo Udalaren webgunea «Beasaingo udaletxearen mendeurrena» GITB.eus (Goierri Irrati Telebista) 2024-10-24 (kontsulta data: 2025-05-26).